和陶赴假還江陵夜行途口韵寄江朝宗
作者：吳芾
朝代：宋

paragraphs: 居閑歲月久，萬事心已冥。
獨於同調人，獨未能忘情。
憶昔桂花發，君來訪柴荆。
把酒坐花下，歡然話平生。
今年秋更好，花還照眼明。
無由共清賞，幽恨已難平。
那聞遭橫議，意頗悔西征。
既不樂朝市，却思巖石耕。
古來未遇者，寧免寸祿榮。
要當且隠忍，勉强就功名。